अपन समूह 'दहेज मुक्त मिथिला'क कमान्डर इन चीफ पराम्बा जानकीजी छथि। हम सब हुनक दूत सब थिकहुँ। जानकीदूत होयबाक सौभाग्य कम भारी बात नहि! रामजीक दूत बजरंगबली भ' कय जानकीजी सँ भेटय गेल रहथिन। फेर जानकीजीक दूत बनिकय रामजी लग घुमि अयलथि बजरंगबली। एखन अपन समूह पर जानकी नवमी सँ पूर्व मात्र आ मात्र जानकीजीक चर्चाक क्रम चलि रहल अछि। सब कियो आनन्द-आनन्द मे डूबल छी। आइ हमर एकटा एहेन लेख लिखा गेल जे सच मे अहाँ सभक अद्भुत प्रेम पाबि रहल अछि। एखनहि आदरणीया Gyanda Jha कहलखिन जे आगुओ लेख केर इन्तजार रहत। से हम लिखिते रहब। लेकिन एखन हमर हृदय मे जानकीजीक ओ विरह मोन पड़ि गेल अछि जे ओ रामदूत हनुमान सँ सुनौने रहथि। एतय हम केन्द्रित रहब तुलसीकृत् रामचरितमानस मे वर्णित ओहि सुन्दर सन प्रसंग पर। एक लाइन ईहो कहि दियए चाहब जे 'सुन्दरकाण्ड' केर नाम 'सुन्दर' कियैक पड़ल अछि से अहाँ सब मनन करू। एकर जवाब आइ निश्चित अहाँ सब केँ ताकि लेबाक अछि। हमरा जहिया ई भेटल, ओ छल २००५ ई. लेकिन लेखरूप मे ई अभरल २०१८ ई. मे। से आइ साझा करय चाहि रहल छी अपने सब सँ।
 जय मिथिला - जय जानकी! !
 हरिः हरः! !
 (हमर फेवरिट तुलसीकृत् रामचरितमानस पर आधारित)
विदिते अछि जे रावण सीताक अपहरण कय हुनका अशोक वाटिका मे राक्षसी सभक कड़ा पहरा मे राखि देने छल। जखन हनुमानजी सीताजीक खोज करैत लंका पहुँचि गेलाह अछि आर विभीषण सँ सब युक्ति जानिकय अशोक वाटिका मे सीताजीक दर्शन लेल पहुँचि गेला, तेकर बाद ओ जे सब देखलनि तेकर वर्णन केहनो कठोर मन केँ द्रवित कय दैत अछि। पुनः हनुमानजी जखन सीताजी केँ रामक सन्देश कहि सुनौलनि अछि त हुनकर हृदय केँ कतेक सन्तोष आ सुख पहुँचैत अछि जे रामायण केर एहि भागक नाम 'सुन्दर काण्ड' पड़ि जाइत अछि।
 एहि तरहें सीताजी केँ परम-व्याकुल देखि हनुमानजी केँ कल्प समान बितैत बुझेलनि।
 सोरठा :
कपि करि हृदयँ बिचार दीन्हि मुद्रिका डारि तब।
 दीन्हि मुद्रिका डारि तब, कपि करि हृदयँ बिचार।
 तखन हनुमानजी हुनका समीप चलि एलाह। हुनका देखिकय सीताजी मुंह फेरिकय बैसि गेलीह। हुनका मन मे बड भारी आश्चर्य भेलनि। कतय ओ अनुपम कथा आ कथाकार आ कतय कथाकारक आह्वान पर हाजिर भेल ई एक बानर! सीताजी एकदम विस्मय मे पड़ि गेलीह।
 सीताजी पूछलखिन - नर आ बानर केर संग कहू केना भेल? तखन हनुमानजी जेना संग भेल छलन्हि, सेहो सब कथा कहि सुनेलखिन।
 "हे माता! सुन्दर कृपा केर धाम प्रभु भाइ लक्ष्मणजीक संग (शरीर सँ) कुशल छथि, मुदा अहाँक दुःख सँ बहुत दुःखी छथि। हे माता! मन मे ग्लानि नहि करू। मन छोट कय दुःख नहि करू। श्री रामचंद्रजीक हृदय मे अहाँ सँ दोब्बर प्रेम छन्हि। हे माता! आब धीरज धय कय श्री रघुनाथजीक सन्देश सुनू। " एना कहिकय हनुमानजी प्रेम सँ गद्गद भऽ गेलाह। हुनकर आँखि मे प्रेमाश्रुक जल भरि गेलनि।
 एतेक सुनिते देरी हनुमानजी अपन शरीर प्रकट कय देलखिन्ह। सोनाक पर्वत (सुमेरु) केर आकारक (अत्यंत विशाल) शरीर छल। जे युद्ध मे शत्रु केर हृदय मे भय उत्पन्न करयवला, अत्यंत बलवान् और वीर छल। तखन से देखिकय सीताजीक मोन मे विश्वास भऽ गेलनि। हनुमानजी फेरो छोट रूप धारण कय लेलनि। कहलखिन, "हे माता! सुनू! बानर मे बहुत बल-बुद्धि नहि होएत छैक। मुदा प्रभुक प्रताप सँ बहुत छोट साँप सेहो गरुड़ तक केँ खा गेल करैत छैक। " यानि कि अत्यंत निर्बल सेहो महान् बलवान् केँ मारि सकैत अछि।
 "हे तात! अहाँ बल और शील केर निधान होउ।
 'प्रभु कृपा करथि' एतबे बात कान सँ सुनिते हनुमान्जी पूर्ण प्रेम मे मग्न भऽ गेलाह। 